ועדת הכספים, כנסת 20, פרוטוקול מספר 748, 2017-07-03 10:40

משה גפני: שלום לכולם, אני מתכבד לפתוח את ישיבת ועדת הכספים בנושא הצעת חוק הטבות במס וייעוץ במס (תיקוני חקיקה) (תיקון - הארכת הוראות מעבר), התשע"ז-2017, פ/4317/20, של חברי ועדת הכספים.

משה גפני: אני אסביר במה מדובר אבל קודם כל מבחינת הפרוצדורה: ועדת שרים לחקיקה אישרה את החוק הזה ובתנאי שלפני קריאה ראשונה נחזיר לה את החוק.

משה גפני: אני לא מבין כל כך את הפרוצדורה הזאת אבל אני אקיים אותה מכיוון שהודעתי לפני ועדת השרים שלא נעשה בחוק הזה דבר מבלי שתהיה הסכמה של משרד האוצר.

משה גפני: כל החוק הזה, כל החוק של הטבות מס, נעשה בהסכמת משרד האוצר, בהסכמת הממשלה, בהסכמת חברי הוועדה.

משה גפני: משרד האוצר הסכים לתת פה הרבה מאוד כסף, תוספת גדולה שבעקבותיה היינו יכולים למלא את כל הפרמטרים שעליהם דיברנו – שזה המדד הפריפריאלי, המדד החברתי-כלכלי והמדד הסוציו-אקונומי.

משה גפני: היינו צריכים להוסיף הרבה מאוד יישובים, משרד האוצר, הממשלה, ראש הממשלה, שר האוצר, הוסיפו את הכסף על מנת שנוכל לעשות את החוק הזה.

משה גפני: החוק הזה נעשה באופן כזה שבעצם זאת לא היתה עבודה שלנו במקורה, זאת היתה עבודה של הממשלה.

משה גפני: הממשלה היתה צריכה להכין – זה מה שהחוק קבע וזה עמד גם בבג"ץ – חוק שיוצר שוויון בנושא של הטבות המס, קובע קריטריונים.

משה גפני: הממשלה לא עשתה את זה במשך למעלה מעשור, אולי אפילו יותר.

משה גפני: אני זוכר הרבה שנים שאמרנו כאן בוועדה – אני זוכר בכנסת ה-18 שאני אמרתי – שאם הממשלה לא תעשה את החוק הזה אנחנו נעשה אותו כאן על אף שזה תפקידה.

משה גפני: עבדנו פה מאוד מאוד קשה על מנת שהחוק הזה יושלם ובסופו של דבר הוא נעשה בהסכמה של כל חברי הוועדה.

משה גפני: היועצת המשפטית תרמה פה תרומה עצומה לחוק הזה ועשינו בחוק גם כמה הוראות שעה.

משה גפני: בחלק מהדברים לא עמדו.

משה גפני: החוק קבע אבל לא עמדו בחוק.

משה גפני: החוק, למשל, קבע שהלשכה המרכזית לסטטיסטיקה, עד ה-1 בינואר 2017, תביא את המדד הפריפריאלי.

משה גפני: כלומר, את המפה הפריפריאלית מחולקת ליישובים.

משה גפני: אחת הדוגמאות הבולטות זה מטה אשר – מטה אשר מתחיל ביישובי הגדר ממש על גבול הלבנון, ממש צמודי גדר, והחלק הדרומי שלו נמצא בכלל בעמק יזרעאל.

משה גפני: זאת אומרת, אין קשר בין העובדה שזו מועצה אזורית לבין מה שקבענו בחוק, שצריך מדד פריפריאלי לדעת כמה הוא רחוק מהגבול.

משה גפני: מכיוון שב-1 בינואר אין את המדד הפריפריאלי נעשה עוול להרבה יישובים שהם צמודי גדר.

יפעת שאשא ביטון: אגב, כבוד היושב-ראש, כך גם לגבי המדד הסוציו-אקונומי, כי אנחנו יודעים שיש - - -

משה גפני: כבר יש מדד סוציו-אקונומי אבל נכון.

יפעת שאשא ביטון: את זה הם נתנו?

משה גפני: כן, הם פרסמו מדד אבל נכון, עדיין יש אי השלמה מבחינת החוק.

משה גפני: אני לא מתכוון לפרוץ את החוק.

משה גפני: אם אנחנו פורצים את החוק אין לדבר סוף והוא נופל בבג"ץ.

מיקי רוזנטל: אי אפשר, אף אחד לא יחשוב על כך אפילו.

משה גפני: הצהרת כוונות.

משה גפני: לא מתכוון לשנות בעניין הזה.

משה גפני: אתמול היתה לי שיחה עם אחד הבכירים במשרד המשפטים והוא אמר לי: מה, גפני, אתה נכנע?

משה גפני: אתה פתאום תיפול בבג"ץ?

משה גפני: אז אמרתי: זה חשוב לי יותר מאשר לכם, אני לא רוצה לא ליפול בבג"ץ ולא לשנות את העקרונות.

משה גפני: אין לנו דרך לשנות את העקרונות אבל יש דברים שמוכרחים לתקן אותם, אי אפשר ללכת עם ראש בקיר כשאנחנו לא עומדים בדברים שאנחנו התחייבנו.

עודד פורר: הממשלה לא עומדת במה שהחוק מחייב אותה.

עודד פורר: הממשלה לא מקיימת את החוק.

משה גפני: כן, נכון.

משה גפני: אז הוא טוען – הרי הם אמרו את זה פה – שהם לא הספיקו.

משה גפני: אונס רחמנא פטריה – מי שאנוס לא מצליח אז התורה פוטרת אותו.

משה גפני: לא משנה.

משה גפני: יש דברים שהם יכלו לעשות.

משה גפני: הם היו צריכים גם לעשות את זה והם לא עשו.

משה גפני: הם אומרים שיעשו את זה באוגוסט, יכול להיות שזה יהיה בספטמבר, אולי זה יתארך עוד, לא חשוב.

משה גפני: כרגע תמונת המצב היא שיש פה עוול גדול ליישובי הגדר ויש פה עוול גדול לגבי המדד הפריפריאלי - - -

יפעת שאשא ביטון: שלשמם בכלל קם מלכתחילה החוק הזה וחשוב שזה יאמר גם לפרוטוקול.

יפעת שאשא ביטון: הרי הטבות המס מלכתחילה קמו בשביל אותם יישובים שיושבים על הגבול.

יפעת שאשא ביטון: הרי זו היתה מהות החוק.

משה גפני: לא רק בגללם אבל כן, הם היו נושא מרכזי.

מיקי רוזנטל: לא רק אבל בהחלט, בהחלט.

יפעת שאשא ביטון: אז לא יכול להיות שפתאום אחרים נכנסים והם יוצאים החוצה.

משה גפני: אבל אחרים שנכנסים נכנסים גם בגלל שהם נמצאים בקריטריונים.

איתן ברושי: המשמעות של החוק הזה היא שאת מה שהחלטנו מאריכים בשנה בעצם?

<שגית אפיק: כן.

איתן ברושי: כולל החלקים במועצה אזורית שמשלימים את המועצה - - - ?

משה גפני: כן.

משה גפני: תכף נדבר על הפרטים אבל כן, זה העיקרון.

איתן ברושי: זה העיקרון.

איתן ברושי: מה שהוחלט – מאריכים ל-2018.

עודד פורר: אבל יש כאן הוראת שעה נוספת שמגדילה את ההטבה לכפר ורדים.

משה גפני: נכון.

משה גפני: הרי מה המדד הפריפריאלי צריך לעשות לפי דעתנו?

משה גפני: המדד הפריפריאלי צריך לקחת את יישובי הגדר נניח – לא שאני יודע את התוצאות - אבל אם אנחנו נתייחס ליישובים שהם צמודי גדר, המדד הפריפריאלי יעלה את התקציב שלהם.

משה גפני: מכיוון שהוא כנראה יעלה את התקציב של אותם יישובים שהם ממש יישובי גבול, אנחנו עושים הוראת שעה שמעלים את התשלום שלהם, אבל בהוראת שעה בגלל שאנחנו מחכים למדד הפריפריאלי.

משה גפני: אם המדד הפריפריאלי אכן, כפי שאנחנו מעריכים לפי התחזית, יעלה את התשלום שלהם אז הנה מה טוב, פתרנו את הבעיה, ואם לא, אז נדבר אז, לא עכשיו.

איתן ברושי: רק להעיר הערה, אני לא יודע אם אפשר ללמוד ממנה או לא.

איתן ברושי: במפה אחרת שבממשלה עשתה היא קבעה לפי דעתי את העיקרון הנכון – שבעבר היה יותר רחב – אבל קבעו שמי שצמוד לגדר, 2 קילומטר, אין לו שום קריטריונים חוץ ממאה אחוז בכל דבר.

איתן ברושי: משרד השיכון, למשל, הולך ככה.

איתן ברושי: מטולה, סוציו-אקונומי גבוה – אז היא לא תקבל בניה כי היא על הגדר?

איתן ברושי: אני חושב שאם היה צריך לתקן היה צריך לומר שבטווח של 2 קילומטרים מהגדר אין שום קריטריון חוץ ממאה אחוז בכל - - -

משה גפני: איתן, זה לא עומד עכשיו לדיון.

איתן ברושי: אבל אם אתה כבר עושה - - -

משה גפני: אני לא עושה עכשיו.

יפעת שאשא ביטון: כבר סגרנו את הגבול של 2 ק"מ.

יפעת שאשא ביטון: דווקא היישובים האלה בסדר, אותם פתרנו.

איתן ברושי: חלק נפגעו.

יפעת שאשא ביטון: נפגעו רק אותם אלה ששייכים - - -

משה גפני: איתן, הנושא הזה ידון.

משה גפני: אם אכן המצב לא ייפתר יכול להיות שאנחנו צריכים לעשות מסלול אחר, יכול להיות שלא במסלול הזה.

משה גפני: לא משנה, כרגע זה לא עומד לדיון.

משה גפני: כרגע עומדת לדיון העובדה שאין מדד פריפריאלי ולכן צריך להגדיל את התקציב כהוראת שעה.

משה גפני: במשרד המשפטים היתה טענה להאריך את זה רק עד אוגוסט או עד ספטמבר.

משה גפני: אני לא מקבל את זה, זה לא נכון והצלחתי לשכנע בכך שאי אפשר לעשות את זה אלא לשנה.

משה גפני: אנחנו לא יכולים לעמוד ולחכות עם סטופר ביד.

עודד פורר: גם אי אפשר להחזיק אזרחים כל הזמן, הם כל חודש צריכים לראות מה קורה בחודש הבא.

משה גפני: בדיוק, אין ויכוח.

איתן ברושי: הארכה של עוטף עזה היא תשובה למה צריך טווחים ארוכים.

איתן ברושי: אי אפשר לתכנן בטווחים של חודשים, הבן אדם מגיע, משקיע.

משה גפני: עכשיו אני רוצה להגיע לעוד חלק של החוק, לכפר ורדים.

משה גפני: חברת הכנסת יפעת שאשא ביטון, את העלית את העניין הזה שצריך שיבואו אנשים, שיהיו אנשים, שמחזקים את האזור.

יפעת שאשא ביטון: נכון, הסיפור של כפר ורדים הוא פעמיים: פעם אחת, באמת כיישוב חזק שצריך להמשיך ולחזק אותו כי, בואו נודה על האמת, האנשים שמגיעים לשם לא יתפזרו לנו בגליל ובמקומות אחרים, הם פשוט יחזרו חזרה מאיפה שהם באו ואנחנו לא רוצים.

יפעת שאשא ביטון: אנחנו נמצאים בתוכנית של חיזוק הצפון וחיזוק הצפון זה גם לחזק את החזקים שם כי בסופו של דבר הם מושכים למעלה.

יפעת שאשא ביטון: לא משנה שהם גם תורמים לכלכלה וכו'.

יפעת שאשא ביטון: הסיפור השני הוא שכפר ורדים, אם בודקים את המפה של הצבא, אנחנו רואים שהם כן נמצאים שם בתוך השטח שנחשב קו עימות.

יפעת שאשא ביטון: הם כן כפופים לאוגדה ומקבלים הוראות פיקוד ישירות מהצבא.

יפעת שאשא ביטון: אז אין שום סיבה שפתאום אנחנו אומרים שיישוב שהיה שם מלכתחילה – נכנסים אחרים והוא יוצא.

יפעת שאשא ביטון: שם, לדעתי, כבוד היושב-ראש, צריך להצמיד את זה לא רק לשנה נוספת, אלא צריך להצמיד את זה אם כבר לתוכנית הצפון – ככל שיש תוכנית לחיזוק הצפון אני חושבת שזה צריך להימשך.

משה גפני: קודם כל, אני מקבל את העמדה שלך, קיבלתי אותה גם כשהיה החוק.

משה גפני: אם אכן כפר ורדים נמצא בתוך המפה הם לא צריכים את הטובות שלנו.

משה גפני: אם הם נמצאים בתוך המפה אז הם נמצאים בתוך המפה.

יפעת שאשא ביטון: יש שתי מפות, יש מפה אחת של הצבא ומפה אחת של המדינה.

משה גפני: יש מפה אחת שעל פיה אנחנו עובדים.

משה גפני: על פי המפה הזאת יש חסר מבחינת המרחק.

משה גפני: כפר ורדים נמצא מחוץ למפה.

משה גפני: אי אפשר לשנות את המפות לפי העניין.

משה גפני: אבל מה?

משה גפני: אנחנו אמרנו, בעקבות גם הדברים שלך, אי אפשר להוציא את כפר ורדים.

משה גפני: יש חשיבות גדולה – לפני שאני אומר את זה אני רוצה לומר שהחוק הזה לא מסיר מהממשלה אחריות על כל מיני דברים אחרים, שלא תהיה טעות.

משה גפני: למשל, אם הממשלה רוצה לחזק את הגליל, את כל מה שנלווה לעניין, היא לא צריכה להשתמש בחוק הזה, היא יכולה להביא תוכנית והתוכנית הזאת יכולה לכלול את כפר ורדים או יכולה לכלול את יישובי הגליל.

יפעת שאשא ביטון: היא כוללת אבל בהטבות המס כולנו כפופים לחוק הזה.

מיקי רוזנטל: יש דרכים אחרות, זה מה שהוא מתכוון.

משה גפני: אני אומר שאפשר בדברים נוספים.

משה גפני: אנחנו נתנו הוראת שעה לכפר ורדים למשך שנתיים בכדי שהיישוב יוכל לקלוט תושבים חדשים, הוא נמצא בבניה, וכדי שבמשך השנתיים האלה התושבים יקבלו את הטבות המס וירצו לבוא לפרק הזמן הזה.

משה גפני: אנחנו ניהלנו דיון עם רשות המסים על כאלה שבאו במשך הזמן – תתקני אותי אם אני טועה – שתהיה הנחיה, ואז זה היה מתייתר פה בחוק, שאלה שבאו במשך התקופה הזאת יקבלו גם את הטבות המס אפילו שעוברות השנתיים, בגלל שעל פי החוק הם צריכים להיות שנה שם ונוציא אותם מתוך העניין.

משה גפני: האמת היא שעם הנחיה מינהלית היה אפשר לפתור את הבעיה.

משה גפני: מכיוון שזה לא קרה אנחנו נאלצים להביא את זה בחקיקה.

משה גפני: אנחנו אומרים שלכפר ורדים יש הוראת שעה נוספת – אני לא יכול לעשות הוראה נוספת לשנתיים כי אז אני מתחיל באמת להסתכן עם בג"ץ, ולא רק בבג"ץ אלא אני מתחיל להסתכן בחוק, כי אם עכשיו אפשר לעשות הוראות שעה לשנתיים אז אפשר כבר לשנות סדרי בראשית ובזה אני לא מעוניין.

משה גפני: אז אנחנו מבקשים להוסיף הוראת שעה לכפר ורדים שתהיה שנה נוספת.

משה גפני: ביקשו ממני שאני אחזיר את זה לאחר האישור כאן לוועדת שרים לחקיקה – אני אחזיר את זה לוועדת שרים לחקיקה.

משה גפני: אמרו שאני אעשה את זה בהסכמה עם משרד האוצר ואני עושה את זה בהסכמה עם משרד האוצר.

משה גפני: אני, בחוק הזה, לא הולך למלחמה.

משה גפני: לפעמים אנחנו הולכים למלחמות כאלה פה בוועדה, אני רוצה הסכמה של משרד האוצר מכיוון שזה נכון לעשות את זה.

משה גפני: אין ברירה, אנחנו אשמים בכך שאין מדד פריפריאלי.

משה גפני: אנחנו אשמים בנושא של כפר ורדים, שלא נתנו לו את מלוא השנתיים מכיוון שיש חלק שהגיעו מאוחר יותר והם לא יהיו שם שנה אלא זה יתארך מעבר לתקופה הזאת.

משה גפני: אני מבקש, אם את יכולה, שגית, להסביר את שלושת הסעיפים.

<שגית אפיק: אז אני אתחיל להקריא ומתוך ההקראה אני אסביר.

<שגית אפיק: "הצעת חוק הטבות במס וייעוץ במס (תיקוני חקיקה) (תיקון – הארכת הוראות מעבר)" – אני מציעה להוסיף לכותרת: "בשל אי הפרסום המדד הפריפריאלי לפי ישוב", לא?

מיקי רוזנטל: לא צריך, אני חושב, כי יש דברים נוספים ואז זה כאילו חוק אחר.

משה גפני: לא, זה גם נראה כאילו אנחנו מעבירים ביקורת.

מיקי רוזנטל: קטנוניים.

משה גפני: לא צריך.

משה גפני: זה נכון שזו המטרה.

מיקי רוזנטל: זאת הסיבה.

מיקי רוזנטל: זה נרשם בפרוטוקול של הוועדה להסרת ספק, זה לא נימוק משפטי.

משה גפני: בדיוק, זה מיותר.

<שגית אפיק: "תיקון סעיף 3 1.

<שגית אפיק: בחוק הטבות במס וייעוץ במס (תיקוני חקיקה), התשע"ו–2015 , בסעיף 3 – (1) בסעיף קטן (ב)" – הסעיף הזה עוסק למעשה בכפר ורדים.

<שגית אפיק: "(א) במקום "בשנות המס 2016 ו-2017" יבוא "בשנות המס 2016, 2017 ו-2018", ובמקום "שנת המס 2016 או שנת המס 2017" יבוא "שנת המס 2016, שנת המס 2017 או שנת המס 2018"; זה עוסק ביישוב שהיה זכאי ערב תחילתו של החוק שחוקקתם ויצא ממפת הטבות המס בשל החקיקה החדשה והסעיף הקטן הזה קובע שהיישוב הזה ימשיך לקבל גם בשנת 2018.

<שגית אפיק: "(ב) המילים "ולא יחולו לעניין זה הוראות סעיף 11(ב)(4) לפקודה" – יימחקו;" כשחוקקנו את החוק במקור אמרנו שלגבי כפר ורדים – ורק לגבי כפר ורדים כיוון שהם יוצאים לחלוטין מהמפה – גם אם יבוא תושב במהלך שנת המס, במהלך השנתיים האלה, וגם אם הוא לא יצבור שנת ותק שלמה, הוא עדיין יהיה זכאי לקבל באופן יחסי לפי מה שהוא נכנס.

<שגית אפיק: ברבות הימים, אחרי החקיקה הזאת – החקיקה ציינה שלא ייחולו הוראות סעיף 11(ב)(4), שזה סעיף שאפשר לרשות המסים לעשות חישוב יחסי – אחרי שהחקיקה יצאה לפועל התברר שרשות המסים לא נותנת לתושבים חדשים שהגיעו לכפר ורדים במהלך השנה את ההטבה הזאת בתוך התקופה של הוראת השעה כיוון שיש את אותו סעיף קטן שלכאורה לא מאפשר חישוב יחסי.

<שגית אפיק: קיימנו הידברות מול רשות המסים, שלחנו להם את הפרוטוקולים והסברנו להם, הם אמרו לנו שאין ביכולתם לקבל את זה בדרך של פרשנות ולכן זה מגיע אליכם לכאן.

<שגית אפיק: אנחנו מוחקים עכשיו את המילים האלה ואני חושבת שעכשיו זה ברור.

<שגית אפיק: נכון?

<שגית אפיק: אתה מהנהן בראש, גיא גולדמן, רשות המסים?

<גיא גולדמן: כן, אין התנגדות לזה.

<שגית אפיק: גם אין התנגדות אבל גם זה פותר את הבעיה, ובשלוש השנים – זאת אומרת, גם ב-2017 עכשיו וגם ב-2018 – אתם תאפשרו לכל מי שיגיש בקשות להטבות במס, גם אם הוא לא שנה שלמה, לקבל את ההטבות.

<שגית אפיק: זה לגבי כפר ורדים.

משה גפני: סיון, בבקשה.

<סיון יחיאלי: אני רוצה להגיד תודה רבה לך, ליועצת המשפטית שגית, ליפעת ולכל חברי הכנסת שהיו מעורבים בזה, באמת תודה רבה.

מיקי רוזנטל: זה שלא הזכרת את ברושי זה יעלה לך בבחירות.

מיקי רוזנטל: גם פורר נעלב.

יפעת שאשא ביטון: איך קשה להם.

יפעת שאשא ביטון: פרגנו לאישה פה, תשבו רגע, תיהנו מזה.

יפעת שאשא ביטון: מה קרה?

מיקי רוזנטל: עושים צחוקים קצת.

מיקי רוזנטל: לפרוטוקול אני רוצה להגיד שיפעת שאשא ביטון היא מחברות הכנסת המצוינות שיש בכנסת ה-20.

יפעת שאשא ביטון: תודה.

איתן ברושי: אני רוצה להבין, עם כל הכבוד לכפר ורדים – ויקרה לי האוכלוסייה שם, אני מכיר גם אנשים משם – מה ששאלתי קודם לגבי מועצות אזוריות, אמרנו שאם מחצית מהיישובים הם בתוך ההטבה היא תחול על כלל יישובי המועצה ללא קשר למרחק שלהם מהגדר או ממקום אחר.

איתן ברושי: כפר ורדים זו מועצה מקומית ולכן היא היתה פה בבעיה של 9 הק"מ, הצבא מחייב אותם במיגון – אני לא רוצה להיכנס לזה, אני בעד כמובן.

איתן ברושי: אני שואל האם משתמע מהתיקון הזה שהכלל שננקט בשנה שעברה חל גם על המועצות האזוריות?

משה גפני: לא, לא נוגע בזה.

יצחק וקנין: איך יחול?

יצחק וקנין: זה לא יכול להיות.

משה גפני: רק על כפר ורדים, זה סעיף על כפר ורדים.

איתן ברושי: זאת אומרת שיישובי מועצות אזוריות - - -

משה גפני: זה לא קשור.

משה גפני: אנחנו נגדיל תכף את הסכום שלהם.

איתן ברושי: אני מדבר על אלה שלא בטווח.

משה גפני: הסעיף הזה לא מדבר על המועצות המקומיות, הוא מדבר על המועצה המקומית כפר ורדים.

משה גפני: הסעיף הזה חל רק על כפר ורדים.

משה גפני: אין דוגמה של כפר ורדים במפת היישובים של הטבות המס, רק הם.

איתן ברושי: רגע, אני בינתיים רק לומד את העניין.

איתן ברושי: זאת אומרת, שאחרי השנתיים 16-17, מועצות אזוריות שהיישובים שלהן נכנסו בגין האמירה, בעצם מסיימים בסוף 17 - - - ?

משה גפני: לא, לא.

יצחק וקנין: לא, הם לא שייכים בכלל.

יצחק וקנין: איתן, למה אתה מערבב?

יצחק וקנין: אתה מערבב שני דברים.

איתן ברושי: אני רוצה להבין.

איתן ברושי: אנחנו החלטנו שמועצות אזוריות שמחצית מיישוביהן מקבלים, גם החצי השני מקבל, וזה היה מותנה בשנתיים – 16-17.

איתן ברושי: אם אני מבין נכון, מסתיים העידן של היישובים שהיו בתוך העניין של השנתיים, זה נכון?

<שגית אפיק: לא.

<שגית אפיק: א', אנחנו מאריכים את זה לשנה נוספת, זה יחול גם ב-2018.

<שגית אפיק: ההנחה היא – וזאת ההנחה שהיתה גם כשחוקקנו את זה – שברגע שיהיה מדד פריפריאלי פר יישוב, כל ישוב בתוך אותה מועצה אזורית יקבל לפי הניקוד הנכון ביותר ביחס אליו.

איתן ברושי: אז אני רוצה להבין בעברית פשוטה: המשמעות היא שמה שהחלטנו ב-16-17 מתקיים ב-18?

<שגית אפיק: נכון.

יפעת שאשא ביטון: כן, כתוב פה.

משה גפני: רק זה לא הסעיף הזה.

איתן ברושי: הבנתי, אני גם מברך על כך.

איתן ברושי: בעצם כל החוק, כולל כפר ורדים, אומר שמה שהוחלט ב-16-17 מתקיים ב-18.

משה גפני: מאריכים בשנה נוספת, זה החוק.

איתן ברושי: אני גאה בכך שאני שותף לזה.

<שגית אפיק: "(2) בסעיף קטן (ג), במקום "בשנות המס 2016 ו-2017" יבוא "בשנות המס 2016, 2017 ו-2018";" הוראת השעה של סעיף קטן (ג) עסקה ביישובים שלמעשה ירדו ממסלול יחסית גבוה למסלול הנמוך ביותר שקיים בחוק הטבות המס, המסלול של 7%, ותקרה, נדמה לי, של 120,000.

<שגית אפיק: זאת אומרת, המסלול הנמוך ביותר.

<שגית אפיק: יישובים כמו עכו, נדמה לי, נכנסים לכאן, היו עוד כמה יישובים מהסוג הזה.

<שגית אפיק: מכיוון שמאריכים את כל הוראות השעה אז מאריכים גם ביחס אליהם בשנה נוספת כך שזה יחול ב-2018 גם.

<שגית אפיק: נתנו להם תוספת שתמנע בעצם את הנפילה הגדולה הזאת ממסלול מאוד גבוה למסלול מאוד מאוד נמוך, שלא היה קיים בכלל בחקיקה הקודמת.

<שגית אפיק: התוספת היא שיעור של 2% מההכנסה החייבת, ולתקרת ההכנסה תוספת של 24,000 ש"ח לשנה.

<שגית אפיק: זה התיקון ביחס ליישובים האלה, זו פסקה (2) שהקראתי עכשיו.

<שגית אפיק: "(3) בסעיף קטן (ד) – (א) במקום "בשנות המס 2016 ו-2017" יבוא "בשנות המס 2016, 2017 ו-2018", ובמקום "שנת המס 2016 או שנת המס 2017" יבוא "שנת המס 2016, שנת המס 2017 או שנת המס 2018"; (ב) המילים "ולא יחולו לעניין זה הוראות סעיף 11(ב)(4) לפקודה" – יימחקו.

<שגית אפיק: " סעיף קטן (ד) עוסק בסיטואציה שחבר הכנסת ברושי תיאר – תושב של יישוב במועצה אזורית שלפחות מחצית מיישוביה הם "יישוב מוטב" ומתקיימים לגביהם ההגדרות, גם המחצית השנייה תהיה זכאית להטבות המס.

<שגית אפיק: כיוון שאין מדד פריפריאלי ועדיין לא יודעים מה הניקוד הנכון, גם את הוראת השעה הזאת אנחנו מאריכים בשנה נוספת.

<שגית אפיק: למען הסר ספק, גם כאן אנחנו משמיטים את אותו סעיף שמדבר על מחצית שנת מס כדי שהפרשנות תהיה אחידה.

<שגית אפיק: "תיקון פקודת מס הכנסה – הוראת שעה 2.

<שגית אפיק: בשנות המס 2017 ו-2018 יקראו את סעיף 11(3א)(ב) לפקודת מס הכנסה, כך שבמקום "6000 שקלים חדשים" יבוא "24,000 שקלים חדשים בשנות המס 2017 ו-2018".

איתן ברושי: זה רטרואקטיבי ל-17?

<שגית אפיק: כן.

<שגית אפיק: פסקה (3א) קובעת לגבי תושבים שנמצאים ביישובים שהם צמודים לגבול עימות בצפון, אותם יישובים שנמצאים במרחק 2 ק"מ.

<שגית אפיק: כיוון שעדיין אין מדד פריפריאלי מעודכן – במקור התוכנית היתה להוסיף להם 6,000 שקלים לתקרת ההכנסה כדי למנוע את הפגיעה שהיתה בהם, שהיא היתה פגיעה יחסית גבוהה בתקרת ההכנסה, וליישובים האלה הוספתם 6,000 שקלים לשנה.

<שגית אפיק: בינתיים גם לא התפרסם המדד הפריפריאלי, שהיה יכול לשפר את מצבם את היישובים האלה מבחינת הניקוד והוא היה מגדיל את הניקוד שלהם כך שיכול להיות שהם היו עוברים למסלול גבוה יותר עם תקרת מס גבוהה יותר, וגם, התקיימו כאן מספר ישיבות בוועדה ומספר ח"כים, ביניהם חבר הכנסת וקנין, העלו את הבעיה שהתוספת הזאת של 6,000 שקלים ליישובים האלה היא תוספת לא משמעותית, היא תוספת שלא בולמת באמת את הנפילה שיש להם ביחס למצב הקודם.

<שגית אפיק: לכן, מוצע כאן להגדיל את התוספת הזאת ל-24,000 ש"ח, כך שזה יחול גם ב-2017, יוארך גם ל-2018, כששוב, ההנחה היא שברגע שיתפרסם המדד הפריפריאלי פר יישוב הניקוד של היישובים האלה יתאזן וכל אחד יקבל לפי - - -

איתן ברושי: שאלת הבהרה: אם את לוקחת למשל את קיבוץ חניתה, שהגדר על הבתים שלו, הם עכשיו בונים חומות וכו', אם את שמה לו את התוספת הזאת ומשקללת אותה, זה מביא אותו ל–?

יצחק וקנין: זה מביא אותו כמעט לרמה הגבוהה.

איתן ברושי: של ה-100%?

יצחק וקנין: כן.

<שגית אפיק: בדיוק, זה מביא אותו מאוד קרוב למסלול הגבוה ביותר שיש לנו בחוק היום.

איתן ברושי: זה כאילו היה בהשוואה לאמירה של עד 2 ק"מ?

משה גפני: אין בחוק כמעט 100%.

יצחק וקנין: אין יותר גבוה מזה, חוץ מקריית שמונה ושלומי.

יצחק וקנין: ישובים במועצות אזוריות – זה הגבוה ביותר שיש.

איתן ברושי: היתה בעיה בין מטה אשר למעלה יוסף.

משה גפני: נכון.

משה גפני: משרד המשפטים ומשרד האוצר, בבקשה.

<שרית פלבר: לפני שאני אתייחס לקשיים המשפטיים שאנחנו מוצאים בהצעה, אני רוצה רק להתייחס להנמקה שבבסיס הצעת החוק שאומרת שבאמת המדד הפריפריאלי, כפי שהתחייבו לעשות, לא פורסם במועד שבו היו אמורים לפרסם אותו.

<שרית פלבר: החוק בנוי כך שבחינת הזכאות להטבות המס נבחנת בהתאם לשנה הקודמת.

<שרית פלבר: כלומר, ב-2018 צריכים לבחון את הנתונים ביחס לשנת 2017.

<שרית פלבר: משמע, כל עוד המדד הפריפריאלי יתפרסם עד סוף שנת 2017 – וכך אנחנו מקווים שייעשה – זה ודאי לא ימנע את הטבות המס בשנת 2018 למי שיהיה זכאי לכך.

<שרית פלבר: כלומר, זה שהמדד לא התפרסם עכשיו – אני לא אכנס לסיבות, גם הלמ"ס לא נמצא כאן - - -

משה גפני: הוא אמר את הסיבות פה בוועדה – שהוא לא מספיק, אין לו מספיק כוח אדם.

<שרית פלבר: אז אני אומרת שוב, אני לא מצדיקה או שואלת, אני רק אומרת שכל עוד המדד מתפרסם בשנת 2017 – וכך נמסר לנו מהם שאמור להיות – בשנת 2018 יהיה אפשר לבחון על סמך הנתונים העדכניים ולקבוע את הטבות המס לשנת 2018.

<שרית פלבר: כלומר, זה שזה לא התפרסם כעת לא ישפיע על שנת 2018.

יפעת שאשא ביטון: כן, אבל גם תקווה לא אומרת שזה בוודאות יקרה, אנחנו לא יכולים לקחת את הצ'אנס גם.

משה גפני: לא כל כך הבנתי מה עמדתכם.

<שרית פלבר: אנחנו סבורים שההצעה ברובה – לעניין היחסיות אנחנו פחות מתייחסים – מעוררת קושי משפטי משמעותי מאחר שהיא משמרת את משטר הטבות המס הפרטני שקדם לתיקון שאתם עשיתם בפקודה וקבעתם קריטריונים אובייקטיביים ושוויוניים לחלוקת הטבות המס.

<שרית פלבר: ברגע שקבעתם קריטריונים אנחנו חושבים שזו הדרך לחלק את הטבות המס ואין הצדקה לשמור מסלול הטבות מס מקביל.

משה גפני: בבקשה, היועצת המשפטית.

משה גפני: יותר טוב שאני לא אענה.

<שגית אפיק: אני לא חושבת שהוראות השעה משמרות את המצב של מתן הטבות המס באופן פרטני.

<שגית אפיק: כל מה שהוראות השעה עושות – הן משמשות מתווך למעבר בין המצב הישן למצב החדש והתיווך הזה עדיין דרוש כיוון, כפי שנאמר כאן, שהממשלה לא מילאה את מחויבותה לפי החוק להוציא את המדד הפריפריאלי במועד.

<שגית אפיק: אנחנו קיימנו בוועדה הזאת מספר דיונים, גם לגבי היישובים שנמצאים בקו עימות, גם לגבי יישובים אחרים, גם לגבי כפר ורדים פנינו בכתב וביקשנו, לא היה לנו איזה רצון גדול כאן, לחברי הכנסת, להגיע לחקיקה.

<שגית אפיק: אבל החקיקה הזאת היא בעצם אילוץ שנוצר כתוצאה מהצטברות של כמה גורמים ובהחלט אי אפשר להגיד שהוראות השעה האלה משמרות מצב של מתן הטבות ליישובים פרטניים.

<שגית אפיק: הן משמשות מתווך שבשל האילוצים צריך להמשיך להאריך אותו בשנה נוספת.

משה גפני: שרית, כן.

<שרית פלבר: ראשית, אני חושבת שהסעיף הראשון שעוסק בכפר ורדים – לפי הנתונים שנמסרו לנו, המדד הפריפריאלי לא אמור לשנות את מצבם.

<שרית פלבר: כלומר, הטבת המס - - -

<שגית אפיק: שם יש את הבעיה האחרת.

יפעת שאשא ביטון: דווקא בעניין של כפר ורדים אני הייתי מצפה ממשרד המשפטים לעמוד עם הרגליים האחוריות שלא יקרה מצב שבאים לתקן עוול אחד ביצירת עוול חדש ואני אומר גם למה – כי מתוך מאות יישובים שנמצאים היום בתוך ההטבה ועשרות שנוספו מחדש, יש לנו יישוב אחד, אחד, שנפלט מכול אותה רשימה שהיתה לפני כן.

יפעת שאשא ביטון: בכלל, לשם היישוב הזה, כמו לשם יתר היישובים – שאגב, זה לא עניין פרטני ולא עניין אישי, אף אחד לא בא ואומר: בא לי שקריית שמונה, או בא לי שמעלות, או בא לי שכפר ורדים, אלה יישובים שישבו על הגבול, אלה יישובים שספגו והם הראשונים לספוג גם במתקפה הבאה – נוצר כל הסיפור הזה.

יפעת שאשא ביטון: עכשיו באו ואמרו: אנחנו רוצים משהו שוויוני, מכניסים מדד סוציו-אקונומי, הכול בסדר – אין לי בעיה שיצטרף כל עם ישראל – אבל אסור לנו לשכוח שיש פה יישוב אחד שנפגע ולדעתי את העוול הזה היה צריך למנוע.

יפעת שאשא ביטון: זו לא שורה של יישובים – זה יישוב אחד.

יצחק וקנין: אני חושב שיש על חברי ועדת הכספים אחריות גדולה מאוד ואני אומר את זה מתוך הניסיון בעבר.

יצחק וקנין: למה אני אומר את זה?

יצחק וקנין: בעבר ישבנו פה, באו חברי כנסת ובלי שום קריטריון: להכניס את חצור, להכניס את בית שאן, בלי שום קריטריון.

יצחק וקנין: זה לקח אותנו לבג"ץ שאנחנו 10 שנים מתבוססים בדמו, עד שקיבלה ועדת הכספים החלטה.

יצחק וקנין: המקרה הספציפי שאנחנו מביאים פה הוא אחר לגמרי.

יצחק וקנין: פעם אחת, אותם יישובים במשך כל השנים קיבלו הטבה גבוהה מאוד, מדובר במספר יישובים מוגדר שהם ממש יישובי גדר, סמוכי גדר - - -

יפעת שאשא ביטון: בצדק.

עודד פורר: איפה משרד המשפטים כשהלמ"ס בממשלה לא עושה את העבודה שלו?

עודד פורר: איפה אתם בעניין הזה?

עודד פורר: היה עושה את העבודה שלו – לא היינו נדרשים לפה.

עודד פורר: הממשלה לא עושה את העבודה.

יצחק וקנין: אנחנו, מתוך אחריות באמת של כל חברי הוועדה, הוצאנו את הערמונים מהאש כשהממשלה לא יכלה לקבל החלטה ונעשתה פה עבודה קשה מאוד של היועצים המשפטיים.

יצחק וקנין: קיבלנו את זה ולא רצינו לשנות את הקריטריונים על מנת שלא יהיה איזה משהו שילך לבג"ץ, בצורה מסודרת.

יצחק וקנין: אבל במקרה הספציפי של אותם ארבע

יצחק וקנין: ה-חמישה יישובים במטה אשר שהם סמוכי גדר – אני אומר סמוכי גדר, אני גר שם ולכן אני יודע על מה אני מדבר – מתוך אחריות באנו בחקיקה הזאת לא לפרוץ את הגדר אלא לעשות משהו סביר והגיוני.

יצחק וקנין: אני בטוח שאם מחר יתפרסם המדד הפריפריאלי אותם יישובים יהיו בפנים עם כל ההטבה שאנחנו מציעים כרגע, אני אומר את זה באחריות מלאה, ומגיע להם בצדק.

עודד פורר: אני רוצה לשמוע ממשרד המשפטים מה עמדתו לגבי זה שממשלת ישראל עוברת על החוק.

עודד פורר: למ"ס זה ממשלת ישראל.

עודד פורר: יש חוק, חוקקנו אותו, אתם מחויבים לחוק – למה אתם לא עומדים במסגרת החוק?

איתן ברושי: יש להם חסינות.

מיקי רוזנטל: ממשלת ישראל היא העבריינית הכי גדולה במדינה.

יפעת שאשא ביטון: צריך לזכור, כמו ששר האוצר אומר כל הזמן, בתוך עסקאות גדולות יש עיוותים קטנים שצריך לתקן אותם ואנחנו כאן כדי לתקן אותם.

עבדאללה אבו מערוף: טוב שמשרד המשפטים שומר על החוק וזה טוב שיש הערות אבל אני חושב שההערות צריכות להיות אובייקטיביות במקומן.

עבדאללה אבו מערוף: להביא תירוצים, כל מיני תירוצים על המדד, שנה אחורה ושנה קדימה – כבר כשחוקקנו את החוק אז, כבר במחצית שנת 2016 ועכשיו, ההטבה ירדה בהרבה כפרים מ-10% ל-7% ואתם לא דיברתם על זה בכלל.

עבדאללה אבו מערוף: שתקתם.

עבדאללה אבו מערוף: אני ידעתי מהסטטיסטיקות שהמצב הסוציו-אקונומי בכלל לא עלה בכפרים האלה.

עבדאללה אבו מערוף: אז באופן פתאומי מס הכנסה מחליט להוריד מ-10% ל-7% - הוא הוריד, כבר הוריד.

עבדאללה אבו מערוף: במקום שיקבלו לפי החוק 10%, מקבלים 7%.

עבדאללה אבו מערוף: אני לא חושב שההערה שלכם כאן היתה במקומה.

עבדאללה אבו מערוף: מהסטטיסטיקות שישנן המדד הסוציו-אקונומי לא משתנה תוך חצי שנה, ולכן אתם צריכים להגן על האנשים שבמצב סוציו-אקונומי נמוך שהורידו להם מס מ-10% ל-7% ולא לבוא ולהגיד: למה כך ולמה כך.

עבדאללה אבו מערוף: אני חושב שהחוק הזה צריך להיות לא רק הוראת שעה לשנה – אני הסתייגתי אז – אלא לפחות שללוש שנים, לפחות שנתיים, כי המצב הסוציו-אקונומי לא ישתפר תוך שנה בישראל.

עבדאללה אבו מערוף: הלוואי, הלוואי שישתפר תוך שנה, תוך חצי שנה.

עבדאללה אבו מערוף: הלוואי, אני אחד התומכים בזה ולא מתנגד.

עבדאללה אבו מערוף: אבל אני חושב שעדיף שזה יהיה גם ל-2019 ולא לחזור על אותם דברים, אותם סיבוכים, אותם היבטים ואותם ויכוחים עוד חצי שנה.

משה גפני: תודה רבה.

משה גפני: כותבת לי מירי סביון ב-6 ביוני בין יתר הדברים: "ככל שיקודם תיקון נקודתי בסעיף 3(ב) ו-3(ד) לחוק הטבות המס וייעוץ המס (תיקוני חקיקה), התשע"ו-2015, לעניין אי תחולת סעיף 11(ב9(4) כאמור, אנו לא מתנגד לכך מתוך ההבנה שזו לא היתה כוונת המחוקק.

משה גפני: לאחר התיקון, ככל שיבוצע, נפרסם הנחיות מתאימות לציבור".

משה גפני: אנחנו ביקשנו שהם יפרסמו הנחיות, זה לא חייב להיות בחקיקה, היא ענתה לי שהיא לא מפרסמת את זה אלא אם כן אנחנו עושים תיקון חקיקה, ואם נעשה תיקון חקיקה רשות המסים, דהיינו משרד האוצר, לא מתנגדים.

<שרית פלבר: לחלק הזה גם לנו אין התנגדות.

משה גפני: אז למה את מתנגדת?

<שרית פלבר: על החלק של היחסיות השנתית אין לנו הערה.

<שרית פלבר: אנחנו מדברים על הסעיף הראשון שישמר את ההטבה לשנת 2018 בלי בחינה של הקריטריונים של האם היישוב הזה נכנס או לא נכנס לפי הקריטריונים שאתם קבעתם.

משה גפני: אני אשם שאין קריטריונים?

יפעת שאשא ביטון: את יודעת מה מטריד אותי?

יפעת שאשא ביטון: שאתם מוכנים לצאת מנקודת הנחה שלא נורא שהיישובים האלה יפגעו ואחר כך יתוקן, מאשר שהיישובים האלה לא יפגעו ואחר כך יתוקן.

איתן ברושי: אדוני היושב-ראש, חברי הכנסת, תסלחי לי, הדיון הזה הוא הזוי.

איתן ברושי: ביום שהתקשורת כותבת שמתלבטים על מכת מנע מקדימה בגבול לבנון, על ייצור טילים בשטח לבנון, שבונים חומות - - -

עודד פורר: 100 מיליון שקל צריך להשקיע בחומת מגן שם.

איתן ברושי: תראו במה אתם עוסקים.

איתן ברושי: משקיעים מיליארדים בחומת המגן האנושית של הצפון על מדינת ישראל כולה, אתם מתלבטים בשאלה של כמה גרושים על אנשים שחיים – פעם אחת תהיו שם, אולי תעבירו את הישיבות שלכם לשם.

משה גפני: מה אתה רוצה ממנה, היא אשמה?

איתן ברושי: אני יכול להגיד פה מה שאני רוצה.

איתן ברושי: אני רוצה להגיד מה שאני חושב, אל תחנכו אותי.

איתן ברושי: היא מייצגת את הממשלה, ממשלה שלא עומדת בהחלטות של הכנסת, ממשלה שלא רגישה.

איתן ברושי: לא יכול להיות ממשלה שדנה בקבינט על מכה מקדימה ומשרד המשפטים רוצה להוריד את ההטבות האלה.

איתן ברושי: זה לא יכול להיות.

איתן ברושי: אני אומר לכם, יש איזה גבול.

איתן ברושי: אתם לא יכולים להופיע פה ולהגיד: עכשיו נוריד הטבות.

איתן ברושי: זה לא משנה מה יהיה המדד הפריפריאלי.

איתן ברושי: בממשלות אחרות, גפני – וזו הטעות – לא היו שואלים אותם.

איתן ברושי: היו קובעים עקרון שקו עימות זה קו עימות, הוא לא עומד למבחן של שום פקיד ושל שום שר.

איתן ברושי: יש איזה גבול לפרדוקס הזה.

איתן ברושי: לכן אני מבקש לא לקבל שום הסתייגות.

משה גפני: תודה רבה.

משה גפני: גיא גולדמן, משרד האוצר, בבקשה.

<גיא גולדמן: אני רוצה להמשיך את מה ששרית אומרת.

<גיא גולדמן: שרית לא מתנגדת, משרד המשפטים לא מתנגד לשום הטבת מס לשום יישוב, ההערה שלה היא איך נקבעות הטבות המס.

איתן ברושי: איך שקבעו לעמונה.

איתן ברושי: איך שאיילת שקד קבעה לעמונה – תקבעו לחניתה.

משה גפני: די, איתן, אני לא מסכים.

<גיא גולדמן: זה סוגיות שבג"ץ נדרש אליהן כבר והחליטו שיהיו קריטריונים.

<גיא גולדמן: הוועדה הנכבדה חוקקה את הקריטריונים, עכשיו צריך לעמוד בהם ואי אפשר לתת את זה בהסדרה חיצונית.

<גיא גולדמן: זו ההערה של משרד המשפטים.

עודד פורר: אז למה אתם לא עומדים בקריטריונים שחוקקה הוועדה?

עודד פורר: הרי הוועדה חוקקה שהלמ"ס - - -

<גיא גולדמן: אם אתם רוצים לשנות את - - -

עודד פורר: לא, אם אתם רוצים לא לעמוד במסגרת החוק, תבואו לשנות את החוק.

משה גפני: מה אתם רוצים ממנו?

איתן ברושי: אין בעיה, תביא את שרת המשפטים, תביא שר האוצר.

איתן ברושי: שולחים אותם ואסור להגיד להם כלום.

עודד פורר: הם באים ומקדשים פה את החוק בזמן שהם לא עומדים בחוק.

עודד פורר: הלמ"ס היה אמור להביא בהתאם לחוק – לא הביא, אנחנו צריכים להידרש לזה.

עודד פורר: לא רצינו להידרש לזה, אתם דחפתם אותנו לשם.

<גיא גולדמן: הכנסת יכולה להחליט שכל פעם שמשרד ממשלתי או יחידת סמך איחרה בחובה שנקבעה לה בחוק אז יפרצו הקריטריונים וההטבות ישתנו.

<גיא גולדמן: השאלה אם אתם רוצים להיות שם, אני לא יודע.

משה גפני: עם כל הכבוד למשרד המשפטים, למשרד האוצר – ואמרתי, הממשלה תומכת בזה – אנחנו עשינו את החוק באומץ אבל באומץ אמיתי.

משה גפני: אני ישבתי אצל ראש הממשלה כשישבו שם שבעה שרים מהממשלה, כולל שר האוצר, שאמרו לי: אל תיכנס לזה.

משה גפני: "אל תיכנס לזה" – המשמעות של העניין שזה הולך לבג"ץ והחוק נפסל.

משה גפני: שם עמדנו.

משה גפני: עמדנו בנובמבר כשבסוף נובמבר הכול נגמר ואמרו לי: אל תשים את הידיים שלך באש הזאת, וזה נכון.

משה גפני: עשו הפגנות נגדי בגלל שלא פרצתי שום קריטריון.

משה גפני: עמדנו על שלושת הפרמטרים על המפה שעליה מדובר, לא שינינו שום דבר – שינינו בתוך הקריטריונים לתת העדפה למדד הזה או למדד הזה אבל הכול היה בתוך הקריטריונים.

משה גפני: אנשים חזקים במדינת ישראל באו אלי ואמרו: למה אתה משאיר אותנו בחוץ?

משה גפני: ואתם יודעים את זה, ועמדנו באומץ ולא הוגש בג"ץ בגלל שהכול היה על פי קריטריונים.

משה גפני: התברר לנו במהלך השנה האחרונה שיש כמה עוולות וצריך להאריך את המועד, האחד זה כפר ורדים.

משה גפני: האמת היא שאם לכם היה אומץ, "אתם" הכוונה הממשלה, הייתם לוקחים את כפר ורדים ואומרים: ההנחיה היא שאותם אלה שבאים עכשיו לא צריכים לעמוד בתוך – זה גם מה שמירי סביון כותבת לי.

משה גפני: אמרתם: תעשו את זה בחקיקה – עשינו את זה בחקיקה.

משה גפני: אני לא בטוח שבכפר ורדים יש מישהו שמצביע ג'.

יצחק וקנין: אין.

משה גפני: אין לי אינטרס פוליטי כלשהו בכל המפה הזאת, שאגב, אין בה אף יישוב חרדי.

משה גפני: יש חרדים שנמצאים בכל המקומות אבל אין אף יישוב חרדי.

איתן ברושי: אנחנו ממלכתיים.

משה גפני: נכון.

משה גפני: לא עשיתי את זה.

משה גפני: אני סבור שהיא צודקת, שלגבי כפר ורדים צריך לפחות את החלק הזה לסדר.

משה גפני: זה חלק אחד.

משה גפני: החלק השני, אנחנו נראים באמת רע.

משה גפני: היישובים שהם צמודי גדר, שבאמת להם צריך לתת הטבות מס, בגלל רשלנות, או בגלל חוסר יכולת, או בגלל לא חשוב מה, אני לא מעביר ביקורת, לא הספיקו להביא את המדד הפריפריאלי.

משה גפני: מה אנחנו באים ואומרים?

משה גפני: אנחנו לא משנים שום קריטריון, אנחנו לא משנים דבר וחצי דבר, אנחנו אומרים: את הנושא הזה, מכיוון שלהערכתנו המדד הפריפריאלי ישנה את צמודי הגדר, בואו נעשה הוראת שעה.

משה גפני: נוסיף להם את הסכום הזה, נשאיר את המצב הזה כמו שהוא, ובשנה הבאה, אחרי שיהיה המדד הפריפריאלי, נראה איפה אנחנו עומדים.

משה גפני: ביקשו ממני להאריך את זה לשנתיים ושלוש, שאלתי את היועצת המשפטית, היא אמרה: אם אתה מאריך את זה לשנתיים אתה מתחיל לשנות גם במהות, זה כאילו שאתה קובע קריטריון.

משה גפני: לא קובע קריטריון, לא מאריך את זה בשנתיים, משאיר את זה בשנה בגלל – ואני לא רוצה להגיד את המילה "מחדל" של הממשלה, אלא בגלל שהממשלה לא הספיקה.

משה גפני: אז אמר לי מי שאמר לי ממשרד המשפטים: אז תעשה את זה עד אוגוסט, או תעשה את זה עד אוקטובר – אני לא רוצה לעשות - - -

איתן ברושי: חיים שם אנשים.

משה גפני: אני לא רוצה לעשות את זה עד אוקטובר.

משה גפני: אי אפשר גם לעשות בהטבות מס פחות משנה.

משה גפני: אין מציאות כזאת.

משה גפני: זאת מציאות שמי שאומר אותה איננו מכיר את השטח.

יפעת שאשא ביטון: לשגע את הציבור.

איתן ברושי: אפשר להצביע?

משה גפני: לכן, הלכנו פה מאוד מאוד בזהירות, מאוד מאוד.

משה גפני: לא שינינו דבר וחצי דבר.

משה גפני: לא עשינו הוראת שעה שהיא יותר משנה, שזה עדיין משאיר את המהות כמו שהיא.

משה גפני: זה ברור לחלוטין שבעוד שנה – או שכל הנושאים האלה ימחקו מכיוון שעל פי הקריטריון הנושא יסתדר, או שאנחנו נצטרך להתכנס מחדש.

איתן ברושי: או שיהיה שלום ושקט אז הכול ייפתר.

איתן ברושי: הם לא מבינים את זה.

איתן ברושי: מה זה שייך למס הכנסה?

איתן ברושי: זה שייך קודם כל לחירום.

איתן ברושי: מצב חירום – אתם נותנים הטבות.

משה גפני: דיברו אתי משרד המשפטים, אמרתי את הדברים האלה, סברתי שזה מתקבל על הלב, מתקבל על האוזן.

משה גפני: אני אמנם לא משפטן, לא עשיתי את זה בלי המשפטנים ולא עשיתי את זה בלי הממשלה.

משה גפני: אני קצת תמה, הרי אני לא משנה כלום.

משה גפני: אני עומד אותו דבר כמו שעמדתי אז, לא מאריך את זה ביותר משנה.

משה גפני: לא צריך להעיר את ההערות האלה, אני לא חושב שהן נכונות.

איתן ברושי: גפני, שכנעת אותנו, בוא נצביע.

משה גפני: כן, בבקשה.

<איליה כץ: אני רק רוצה לשקף בפני הוועדה שעלות סך כל ההוצאות שבאות פה לידי הוועדה הם אבדן הכנסות של 150 מיליון שקל ב-2018.

<איליה כץ: הצעת החוק הזאת כוללת באמת, כמו שהיושב-ראש הסביר - - -

עודד פורר: תקראו להצעה הזאת "נטו קו עימות".

יפעת שאשא ביטון: רעיון אדיר.

<איליה כץ: כמה נושאים שנוגעים אחד לשני אבל לא כולם זהים במהות שלהם.

<איליה כץ: נושא היחסיות, כמו שהיושב-ראש ציין וכמו ששרית וגיא ציינו לפני זה, אכן אנחנו מבינים שנפלה פה איזושהי טעות באופן ניסוח החוק והפרשנות היום היא לא הפרשנות הנוכחית.

<איליה כץ: יש לנושא הזה עלות של 10 מיליון שקל מתוך ה-105 מיליון שקל.

<איליה כץ: העמדה המקצועית ועמדת הממשלה היא שאפשר להתקדם עם הדבר הזה בכפוף לחזרה לוועדת שרים עם יתר הדברים, אבל העמדה המקצועית היא שאפשר להתקדם עם הדבר הזה ואין שום עניין.

משה גפני: על דעתך, שרית?

<שרית פלבר: כן, לגבי היחסיות.

משה גפני: מי בעד אישור הצעת חוק הטבות מס וייעוץ במס - - -

<שרית פלבר: אבל, אדוני, בכפוף - - -

איתן ברושי: נגמר הדיון, מספיק.

איתן ברושי: דיברתם יותר מדי, די.

עודד פורר: התחלנו הצבעה.

משה גפני: אתם לא מנהלים כאן את הישיבה.

משה גפני: מה אמרת?

משה גפני: שאלתי אם זה על דעתך.

<שרית פלבר: העניין של היחסיות לגבי 16-17.

<שרית פלבר: אבל, אדוני, בכל מקרה, החלטת ועדת שרים היתה שזה צריך לחזור הרי לוועדת שרים וזה יקודם בהסכמת משרד המשפטים ומשרד האוצר – כי מקודם אדוני דיבר על משרד האוצר אז אני רק רוצה לומר את זה.

<שרית פלבר: האלמנט של היחסיות לגבי 16 ו-17 – אנחנו לא ראינו בו קשיים משפטיים.

<שרית פלבר: אנחנו ראינו בעצם הארכת הוראות המעבר ל-18 את הקשיים המשפטיים.

<שרית פלבר: אני רק רוצה להבהיר ביחס לטענות שנאמרו כאן, אנחנו חושבים שהטבות המס צריכות להינתן על בסיס הקריטריונים שהוועדה קבעה.

<שרית פלבר: זה צריך להיות הבסיס לחלוקת הטבות מס ולא להחליט לגבי יישוב פרטני זה או אחר.

<שרית פלבר: מה שנאמר לגבי סעיף (ב), כפר ורדים, נימקתם את זה בכך שעוד לא התפרסם המדד הפריפריאלי, רק לפי הנתונים שיש היום ממילא היישוב לא עובר את תנאי הסף כדי לזכות להטבות המס, אז במקרה הזה קשה לומר שהמדד הפריפריאלי הוא זה שמונע את יכולת הבחינה אם הם יהיו זכאים או לא יהיו זכאים להטבות מס.

<שרית פלבר: מה שאני אומרת מתבסס על הקריטריונים שנקבעו כאן, אין לנו עניין ביישוב זה או אחר אלא יש לנו עניין שהטבות מס יקבעו על קריטריונים אובייקטיביים שהוועדה - - -

יפעת שאשא ביטון: אבל זה מה שאמרתי לך – בכפר ורדים הייתם צריכים לעמוד עם הרגליים האחוריות כי נוצר פה עוול ליישוב אחד מתוך הרבה מאוד יישובים.

יפעת שאשא ביטון: זה אחד היישובים הראשונים שקיבלו את הטבת המס.

<סיון יחיאלי: כי קבעתם סף של סוציו-אקונומי 9.

<סיון יחיאלי: מי קבע את הסוציו-אקונומי 9?

<סיון יחיאלי: סוציו-אקונומי 9 נקבע כחסם, תקבעו שהוא לא חסם.

משה גפני: שרית, היועצת המשפטית רוצה להשיב לך, אני רק רוצה להגיד משפט לפני זה: אנחנו, את כפר ורדים, שמנו בחוק עצמו, הוא נמצא בחוק.

<שרית פלבר: כהוראת מעבר.

משה גפני: כן, ואנחנו מאריכים את הוראת המעבר.

<שגית אפיק: הוראת מעבר שלא קוימה בשנה וחצי שהיא קיימת.

<שגית אפיק: היא לא קוימה על ידי רשות המסים.

<שגית אפיק: אז אומרת הוועדה: כיוון שהיתה פגיעה בתושבים האלה, אני רוצה גם להסדיר את זה וגם להאריך את זה.

<שגית אפיק: למעשה כוונת המחוקק לא קוימה על ידי רשות המסים, על זה אין ויכוח.

<שרית פלבר: כן, 16-17, על זה אין ויכוח.

<שגית אפיק: יפה.

<שגית אפיק: אז אומרת הוועדה: כיוון שהיא לא קוימה ב-16 ו-17 אני מאריכה את זה גם ל-18 כי התושבים האלה כבר נפגעו פעם אחת.

עודד פורר: אתם לא חוששים שהתושבים לא ילכו לבג"ץ על כך שלא קיימתם את מה שאתם מחויבים?

<שגית אפיק: עכשיו לגבי זה שאתם רוצים שהוועדה והחוק יפעלו לפי הקריטריונים שהוועדה קבעה – כשהוועדה קבעה את הקריטריונים האלה היא התבססה על זה והסבירה את זה חזור והסבר שהקריטריונים מבוססים על זה שיהיה מדד פריפריאלי פר יישוב.

<שגית אפיק: ברגע שאין מדד פריפריאלי פר יישוב לא מתקיימים הקריטריונים שהוועדה עצמה קבעה.

<שגית אפיק: מתקיימים קריטריונים שהם על יד, שהם לא מדויקים, נכנסים יישובים מסוימים למסלולים שלא בדיוק תואמים להם.

<שגית אפיק: לכן הוועדה חושבת שיהיה נכון להאריך את התיווך הזה בשנה נוספת.

<שגית אפיק: זה לא פוגע בקריטריונים, זה לא הופך את זה למפה פרטנית, זה לא הופך את זה לחקיקה שפוגעת בקריטריונים שנקבעו.

<שגית אפיק: להפך – זה ישאיר את הקריטריונים החל מהרגע שיפורסם המדד הפריפריאלי להיות הקריטריונים הנכונים שיתנו את הניקוד הנכון וכל יישוב יכנס למסלול הנכון.

משה גפני: תודה רבה.

משה גפני: מי שבעד אישור הצעת החוק ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הצעת החוק אושרה פה אחד.

משה גפני: אני מודה לממשלה שתומכת בזה.

משה גפני: אני אבקש להעביר את זה לוועדת שרים לחקיקה לפני שאנחנו מעלים את זה למליאה ומיד אחרי זה יחזור חזרה.

משה גפני: ההחלטה להחזיר את זה לוועדת שרים - - -

עבדאללה אבו מערוף: למה מחזירים?

משה גפני: בגלל שזו ההחלטה של ועדת השרים.

משה גפני: אני צריך לחכות ליום ראשון או שאפשר שאתם תבדקו את זה?

משה גפני: הרי לא שינינו פה שום דבר.

<גיא גולדמן: ועדת שרים תקבל את ההחלטה ואז.

משה גפני: אני שואל האם אני צריך לחכות ליום ראשון?

<גיא גולדמן: כן, להבנתי, כן.

משה גפני: אי אפשר לברר קודם?

<גיא גולדמן: יום ראשון זה בקרוב מאוד.

עודד פורר: אדוני, פעם שמו לי את המגבלות האלה – זה תלוי בשרים, בשיחת טלפון עם השרים.

משה גפני: הרי לא נעשה פה שום דבר - - -

איתן ברושי: הם שולחים עוזרים, הם לא באים לישיבות בכלל.

משה גפני: טוב.

משה גפני: אני מודה לכולם, הישיבה נעולה.